《夜访清贫兄因其出病中之作和似之》
明代·张天赋

雪夜遥遥访戴过，故人相见意如何。灯前笑语无穷尽，眼底知心有几多。

松竹丛中增晚趣，梅花香里报阳和。壁间神妙谁能测，雷震须臾睹化梭。

作者简介：张天赋（一四八八—一五五五），字汝德，号叶冈，别号爱梅道人。兴宁人。少负才名，从湛甘泉游，闻性命之学。明世宗嘉靖十一年（一五三二）贡生，为县令祝枝山所赏识。尝讲学于崇正书院，凡三修县志，并与修《广东通志》及《武宗实录》。由拔贡任浏阳丞，署县事。以病乞归。年六十七。有《叶冈诗集》四卷。清咸丰《兴宁县志》卷九有传。张天赋诗，以明嘉靖刊本《叶冈诗集》为底本。